Pantex

Pantex on Yhdysvaltojen pääasiallinen ydinaseiden kokoamiseen ja purkamiseen käytetty laitos, joka sijaitsee Pohjois-Texasissa, noin 30 km Amarillosta koilliseen. Pantexia operoivat Yhdysvaltain energiaministeriölle Consolidated Nuclear Security ja Sandia National Laboratories. Historia Noin 6 475 hehtaarin laajuinen laitos rakennettiin alun perin toisen maailmansodan aikana tavanomaisten aseiden valmistamiseen. Se valmistui syksyllä 1942 ja lopetti toimintansa heti sodan päätyttyä elokuussa 1945. Laitos oli muutaman vuoden tyhjillään, kunnes vuonna 1949 Texasin teknillinen yliopisto liisasi tontin yhden dollarin hintaan. Se käytti aluetta kokeissaan. Kuitenkin jo vuonna 1951 Yhdysvaltain atomienergiakomissio halusi ottaa alueen takaisin, ja kauppasopimuksen takaisinottolausekkeen avulla laitos ja 40 km² ympäröivää maata lunastettiin sotilaskäyttöön. Osa alkuperäisestä maasta jäi edelleen yliopiston käyttöön. Atomienergiakomissio paransi ja laajensi laitoksen ydinaseiden tuotantoa varten. Viimeinen kokonaan uusi ydinase valmistettiin Pantexissa vuonna 1991. Kylmän sodan päätyttyä Pantexin päärooliksi tuli ydinaseiden rakentamisen sijaan niiden purkaminen. Pantex on kohdannut historiansa aikana vastustusta ja mielensosoituksia muun muassa ydinaseriisunnan vaatijoilta. Pantexissa säilytettävän plutoniumin on pelätty saastuttavan ympäröivän alueen juomavesivarannot. Toiminta Pantexia käytetään palveluksesta poistettavien ydinaseiden purkamiseen ja olemassaolevien huoltoon sekä uudelleenkokoamiseen. Nämä toiminnot ovat vaativia ja riskialttiita, ja Pantexin toiminta on luonteeltaan hyvin salaista. Pantexissa on tapahtunut historiansa aikana joitakin onnettomuuksia ja vaaratilanteita. Pantexissa säilytetään Yhdysvaltojen plutoniumsydämet (plutonium pit), jotka on poistettu aseista. Niitä arvioidaan olevan säilössä bunkkereissa 17 000–20 000. Osa niistä on varuilla strategisessa reservissä ja osa ylijäämää. Pantexin ympäristössä on lähinnä maataloutta ja Amarillon kansainvälinen lentoasema. Lähteet Aiheesta muualla Pantexin kotisivut Yhdysvaltain energiaministeriön sivustolla Kuvia tai muita tiedostoja aiheesta Pantex Wikimedia Commonsissa